Κανονισμός (ΕΚ) αριθ. 1543/2001 της Επιτροπής

της 27ης Ιουλίου 2001

για τον καθορισμό της εμπορικής προδιαγραφής που εφαρμόζεται στα μαρούλια, στα κατσαρά αντίδια και στα πλατύφυλλα αντίδια

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως αγοράς στον τομέα των οπωροκηπευτικών [1], όπως τροποποιήθηκε τελευταία από τον κανονισμό (ΕΚ) αριθ. 911/2001 της Επιτροπής [2], και ιδίως το άρθρο 2 παράγραφος 2,

Εκτιμώντας τα ακόλουθα:

(1) Τα μαρούλια, τα κατσαρά αντίδια και τα πλατύφυλλα αντίδια εμφαίνονται στο παράρτημα Ι του κανονισμού (ΕΚ) αριθ. 2200/96 μεταξύ των προϊόντων για τα οποία πρέπει να εγκριθούν προδιαγραφές. Ο κανονισμός (ΕΟΚ) αριθ. 79/88 της Επιτροπής, της 13ης Ιανουαρίου 1998, που καθορίζει τους κανόνες ποιότητας για τα μαρούλια, τα κατσαρά αντίδια και τα πλατύφυλλα αντίδια [3], όπως τροποποιήθηκε τελευταία από τον κανονισμό (ΕΚ) αριθ. 1455/1999 [4], έχει υποστεί πολλαπλές τροποποιήσεις που δεν διασφαλίζουν πλέον νομική σαφήνεια.

(2) Πρέπει, συνεπώς, να προβούμε σε αναμόρφωση της εν λόγω νομοθεσίας και να καταργηθεί ο κανονισμός (ΕΟΚ) αριθ. 79/88. Για το σκοπό αυτό, και για λόγους διαφάνειας στη διεθνή αγορά, πρέπει να ληφθεί υπόψη η προδιαγραφή που συνιστάται για τα μαρούλια, τα κατσαρά αντίδια και τα πλατύφυλλα αντίδια από την ομάδα εργασίας για την τυποποίηση των φθαρτών τροφίμων και την ανάπτυξη της ποιότητας της Οικονομικής Επιτροπής για την Ευρώπη των Ηνωμένων Εθνών (ΟΕΕ/ΟΗΕ).

(3) Από την εφαρμογή των προδιαγραφών αυτών θα πρέπει να εξαλειφθούν από την αγορά τα προϊόντα μη ικανοποιητικής ποιότητας, να προσανατολιστεί η παραγωγή κατά τρόπο ικανοποιητικό στις απαιτήσεις των καταναλωτών και να διευκολυνθούν οι εμπορικές σχέσεις με βάση ένα θεμιτό ανταγωνισμό, συμβάλλοντας με τον τρόπο αυτό στη βελτίωση της αποδοτικότητας της παραγωγής.

(4) Οι προδιαγραφές εφαρμόζονται σε όλα τα στάδια εμπορίας. Η μεταφορά σε μεγάλη απόσταση, η αποθήκευση ορισμένης διάρκειας οι διάφορες επεξεργασίες στις οποίες υποβάλλονται τα προϊόντα είναι δυνατόν να προκαλέσουν ορισμένες αλλοιώσεις οφειλόμενες στη βιολογική εξέλιξη των προϊόντων αυτών ή στον κατά το μάλλον ή ήττον φθαρτό χαρακτήρα τους. Πρέπει να ληφθούν υπόψη οι αλλοιώσεις αυτές στην εφαρμογή των προδιαγραφών στα στάδια εμπορίας που έπονται του σταδίου αποστολής.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η προδιαγραφή που εφαρμόζεται στα ακόλουθα προϊόντα εμφαίνεται στο παράρτημα:

- μαρούλια που υπάγονται στους κωδικούς ΣΟ 070511 και 070519,

- τα κατσαρά αντίδια και πλατύφυλλα αντίδια που υπάγονται στους κωδικούς ΣΟ 070529.

Η προδιαγραφή εφαρμόζεται σε όλα τα στάδια εμπορίας, με τους όρους που προβλέπονται στον κανονισμό (ΕΚ) αριθ. 2200/96.

Ωστόσο, στα στάδια που έπονται εκείνου της αποστολής, τα προϊόντα μπορούν να παρουσιάζουν, σε σχέση με αυτά που προβλέπουν οι προδιαγραφές, ελαφρά μείωση της φρεσκάδας και της σπαργής, καθώς και ελαφρές αλλοιώσεις οφειλόμενες στην εξέλιξη τους ή στον κατά το μάλλον ή το ήττον φθαρτό χαρακτήρα τους.

Άρθρο 2

Ο κανονισμός (ΕΟΚ) αριθ. 79/88 καταργείται.

Άρθρο 3

Ο παρών κανονισμός αρχίζει να ισχύει την εικοστή ημέρα από τη δημοσίευση του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουλίου 2001.

Για την Επιτροπή

Franz Fischler

Μέλος της Επιτροπής

[1] ΕΕ L 297 της 21.11.1996, σ. 1.

[2] ΕΕ L 129 της 11.5.2001, σ. 3.

[3] ΕΕ L 10 της 14.1.1988, σ. 8.

[4] ΕΕ L 167 της 2.7.1999, σ. 22.

--------------------------------------------------

ΠΑΡΑΡΤΗΜΑ

ΠΡΟΔΙΑΓΡΑΦΕΣ ΓΙΑ ΤΑ ΜΑΡΟΥΛΙΑ, ΤΑ ΑΝΤΙΔΙΑ ΚΑΙ ΤΑ ΠΛΑΤΥΦΥΛΛΑ ΑΝΤΙΔΙΑ

I. ΟΡΙΣΜΟΣ ΤΟΥ ΠΡΟΪΟΝΤΟΣ

Η παρούσα προδιαγραφή αναφέρεται:

- στα μαρούλια που ανήκουν σε καλλιεργούμενα είδη που προέρχονται από:

- Lactuca sativa L. var. capitata L. (κεφαλωτά μαρούλια συμπεριλαμβανομένων των μαρουλιών του τύπου "Iceberg"),

- Lactuca sativa L. var. longifolia Lam. (μαρούλια ρωμάνα),

- Lactuca sativa L. var. crispa L. (φυλλώδη μαρούλια) και

- από διασταυρώσεις των δύο αυτών ποικιλιών και

- τα κατσαρά αντίδια που ανήκουν σε καλλιεργούμενα είδη που προέρχονται από το Cichorium endivia L. var. crispum Lam. και

- τα πλατύφυλλα αντίδια (σκαρόλες που προέρχονται από το Cichorium endivia L. var latifolium Lam.,

που προορίζονται να διατεθούν νωπά στον καταναλωτή.

Η παρούσα προδιαγραφή δεν εφαρμόζεται στα προϊόντα που προορίζονται για βιομηχανική μεταποίηση ούτε στα προϊόντα που εμφανίζονται με τη μορφή μεμονωμένων φύλλων, ούτε στα μαρούλια σε φυτοδοχεία.

II. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΟΙΟΤΗΤΑ

Η προδιαγραφή αποσκοπεί στον καθορισμό των ιδιοτήτων που πρέπει να έχουν τα προϊόντα μετά την προετοιμασία και τη συσκευασία.

Α. Ελάχιστα χαρακτηριστικά

Σε όλες τις κατηγορίες, λαμβανομένων υπόψη των ειδικών διατάξεων που προβλέπονται για κάθε κατηγορία και των επιτρεπομένων ορίων ανοχής, τα προϊόντα πρέπει να είναι:

- ακέραια,

- υγιή· αποκλείονται τα προϊόντα που έχουν σαπίσει ή έχουν υποστεί αλλοιώσεις τέτοιες που να καθίστανται ακατάλληλα για κατανάλωση,

- καθαρά και περιποιημένα, δηλαδή απαλλαγμένα από χώμα ή οποιαδήποτε άλλη ουσία και απαλλαγμένα από ορατές ξένες ουσίες,

- φρέσκα,

- συμπαγή,

- απαλλαγμένα από παράσιτα,

- απαλλαγμένα από προσβολές παρασίτων,

- μη προχωρημένης ανάπτυξης,

- χωρίς ασυνήθιστη εξωτερική υγρασία,

- χωρίς ξένη οσμή ή/και γεύση.

Όσον αφορά τα μαρούλια, επιτρέπεται λόγω της χαμηλής θερμοκρασίας κατά τη διάρκεια της βλάστησης να έχουν αποκτήσει χρώμα που να πλησιάζει προς το κόκκινο, χωρίς βέβαια να αλλάζει σημαντικά η εμφάνιση του προϊόντος.

Οι ρίζες πρέπει να κόβονται στη βάση των τελευταίων φύλλων.

Τα προϊόντα πρέπει να παρουσιάζουν κανονική ανάπτυξη.

Επίσης, πρέπει να είναι σε κατάσταση και σε στάδιο ανάπτυξης που να τους επιτρέπει:

- να αντέξουν κατά τη μεταφορά και τη μετακίνηση και

- να φθάσουν σε ικανοποιητική κατάσταση στον τόπο προορισμού.

Β. Κατάταξη

Τα προϊόντα κατατάσσονται σε δύο κατηγορίες που καθορίζονται ως εξής:

i) Κατηγορία Ι

Τα προϊόντα που κατατάσσονται στην κατηγορία αυτή πρέπει να είναι καλής ποιότητας. Πρέπει να φέρουν τα χαρακτηριστικά της ποικιλίας ή του εμπορικού τύπου, κυρίως δε το χρωματισμό.

Τα προϊόντα πρέπει να είναι:

- καλά σχηματισμένα,

- κλειστά, λαμβάνοντας υπόψη τον τρόπο καλλιέργειας και τον τύπο του προϊόντος,

- να μην έχουν υποστεί ζημιές ή αλλοιώσεις που να επηρεάζουν την εδωδιμότητά τους,

- να μην έχουν προσβληθεί από παγετό.

Τα κεφαλωτά μαρούλια πρέπει να έχουν μία μόνο καρδιά καλά σχηματισμένη. Ωστόσο, όσον αφορά τα κεφαλωτά μαρούλια που καλλιεργούνται υπό κάλυψη είναι αποδεκτό να έχουν μικρή καρδιά.

Τα μαρούλια τύπου ρωμάνα, επιτρέπεται να έχουν μικρή καρδιά.

Το κεντρικό μέρος των κατσαρών αντιδιών και των πλατύφυλλων αντιδιών (σκαρόλες) πρέπει να είναι χρώματος κίτρινου.

ii) Κατηγορία ΙΙ

Η κατηγορία αυτή περιλαμβάνει τα προϊόντα που δεν μπορούν να καταταχθούν στην κατηγορία Ι, αλλά ανταποκρίνονται στα ελάχιστα χαρακτηριστικά που καθορίζονται ανωτέρω.

Τα προϊόντα αυτά πρέπει να είναι:

- αρκετά καλά σχηματισμένα,

- απαλλαγμένα από ελαττώματα και αλλοιώσεις που επηρεάζουν σημαντικά την εδωδιμότητά τους.

Τα προϊόντα αυτά επιτρέπεται να παρουσιάζουν τα ακόλουθα ελαττώματα, υπό τον όρο ότι διατηρούν τα βασικά χαρακτηριστικά ποιότητας, διατηρησιμότητας και παρουσίασης:

- ελαφρές αλλοιώσεις χρώματος,

- ελαφρές προσβολές από παράσιτα.

Τα κεφαλωτά μαρούλια, πρέπει να έχουν καρδιά που μπορεί να είναι μικρή. Ωστόσο, όσον αφορά τα κεφαλωτά μαρούλια, που καλλιεργούνται υπό κάλυψη επιτρέπεται να μην έχουν καθόλου καρδιά.

Τα μαρούλια ρωμάνα μπορούν να μην έχουν καρδιά.

III. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΤΑΞΙΝΟΜΗΣΗ ΚΑΤΑ ΜΕΓΕΘΟΣ

Η ταξινόμηση κατά μέγεθος καθορίζεται σε βάρος ανά τεμάχιο.

Α. Ελάχιστο βάρος

Το ελάχιστο βάρος ανέρχεται για τις κατηγορίες Ι και ΙΙ σε:

| Στο ύπαιθρο | Υπό κάλυψη |

Κεφαλωτά μαρούλια, με εξαίρεση τα μαρούλια τύπου "Iceberg" και μαρούλια ρωμάνα, με εξαίρεση τα μαρούλια με παχιά φύλλα | 150 g | 100 g |

Μαρούλια τύπου "Iceberg" | 300 g | 200 g |

Φυλλώδη μαρούλια και μαρούλια με παχιά φύλλα | 100 g | 100 g |

Κατσαρά αντίδια και πλατύφυλλα αντίδια (σκαρόλες) | 200 g | 150 g |

Β. Ομοιογένεια

α) Μαρούλια

Για όλες τις κατηγορίες, η διαφορά ανάμεσα στο βάρος των ελαφρότερων και των βαρύτερων τεμαχίων μέσα στην ίδια συσκευασία δεν πρέπει να υπερβαίνει:

- τα 40 γραμμάρια, όταν η ελαφρότερη μονάδα έχει βάρος κατώτερο των 150 γραμμαρίων ανά τεμάχιο,

- τα 100 γραμμάρια, όταν η ελαφρότερη μονάδα έχει βάρος μεταξύ 150 και 300 γραμμαρίων ανά τεμάχιο,

- τα 150 γραμμάρια όταν η ελαφρότερη μονάδα έχει βάρος μεταξύ 300 και 450 γραμμαρίων ανά τεμάχιο,

- τα 300 γραμμάρια, όταν η ελαφρότερη μονάδα έχει βάρος ανώτερο των 450 γραμμαρίων ανά τεμάχιο.

β) Αντίδια κατσαρά και πλατύφυλλοι (σκαρόλες)

Για όλες τις κατηγορίες, η διαφορά ανάμεσα στο βάρος των ελαφρότερων και των βαρύτερων τεμαχίων μέσα στην ίδια, συσκευασία δεν πρέπει να υπερβαίνει τα 300 γραμμάρια.

IV. ΔΙΑΤΑΞΕΙΣ ΠΟΥ ΑΦΟΡΟΥΝ ΤΑ ΟΡΙΑ ΑΝΟΧΗΣ

Επιτρέπονται όρια ανοχής όσον αφορά την ποιότητα και το μέγεθος σε κάθε συσκευασία για τα προϊόντα που δεν ανταποκρίνονται στα χαρακτηριστικά της κατηγορίας στην οποία ανήκουν.

Α. Όρια ανοχής όσον αφορά την ποιότητα

i) Κατηγορία I

10 % των φυτών που δεν ανταποκρίνονται στα χαρακτηριστικά της κατηγορίας αλλά είναι σύμφωνα με εκείνα της κατηγορίας ΙΙ, ή περιλαμβάνονται κατ' εξαίρεση στα όρια ανοχής της κατηγορίας αυτής.

ii) Κατηγορία ΙΙ

10 % των φυτών που δεν ανταποκρίνονται στα χαρακτηριστικά, εκτός από τα προϊόντα που έχουν υποστεί σήψη ή οποιαδήποτε άλλη αλλοίωση που τα καθιστά ακατάλληλα για κατανάλωση.

Β. Όρια ανοχής όσον αφορά το μέγεθος

Για όλες τις κατηγορίες: 10 % των φυτών που δεν ανταποκρίνονται στις απαιτήσεις όσον αφορά το μέγεθος αλλά που έχουν βάρος μέχρι 10 % κατώτερο ή ανώτερο από το εν λόγω μέγεθος.

V. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΑΡΟΥΣΙΑΣΗ

Α. Ομοιογένεια

Το περιεχόμενο κάθε συσκευασίας πρέπει να είναι ομοιογενές και να περιέχει μόνο προϊόντα της ίδιας καταγωγής, ποικιλίας, ή εμπορικού τύπου ποιότητας και μεγέθους.

Ωστόστο, τα μείγματα των διαφόρων τύπων προϊόντων που καλύπτονται από την παρούσα προδιαγραφή μπορούν να συσκευαστούν μαζί, με την επιφύλαξη ότι τα προϊόντα θα είναι ομοιογενή ως προς την ποιότητα, και για κάθε εμπορικό τύπο ως προς το μέγεθος. Επιπλέον, οι παρουσιαζόμενοι τύποι του προϊόντος και η αναλογία καθενός από τους τύπους που παρουσιάζονται στη συσκευασία πρέπει να είναι ορατή χωρίς να πρέπει να καταστραφεί η συσκευασία.

Η εμφανής πλευρά του περιεχομένου της συσκευασίας πρέπει να είναι αντιπροσωπευτική του συνόλου.

Β. Συσκευασία

Τα προϊόντα πρέπει να συσκευάζονται κατά τρόπο που να εξασφαλίζει την προστασία τους.

Τα υλικά που χρησιμοποιούνται στο εσωτερικό της συσκευασίας πρέπει να είναι καινούρια, καθαρά και από ύλη που να μην προκαλεί στα προϊόντα εξωτερικές ή εσωτερικές αλλοιώσεις. Η χρησιμοποίηση υλικών και ιδίως χαρτιών ή σημάτων που περιέχουν εμπορικές ενδείξεις επιτρέπεται, με την προϋπόθεση ότι η εκτύπωση ή η επίθεση της ετικέτας έχει γίνει με μελάνι ή κόλλα πού δεν περιέχει τοξικές ουσίες.

Οι συσκευασίες δεν πρέπει να περιέχουν κανένα ξένο σώμα.

Γ. Παρουσίαση

Τα προϊόντα που παρουσιάζονται σε περισσότερα από ένα στρώματα μπορούν να τοποθετηθούν η βάση του ενός απέναντι στην καρδιά του άλλου με την προϋπόθεση ότι τα στρώματα και τα κεφάλια. προστατεύονται ή είναι ξεχωρισμένα με ικανοποιητικό τρόπο.

VI. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΣΗΜΑΝΣΗ

Κάθε συσκευασία πρέπει να φέρει τις ακόλουθες ενδείξεις, γραμμένες στην ίδια πλευρά με στοιχεία ευανάγνωστα, ανεξίτηλα και που να φαίνονται εξωτερικά:

Α. Ταυτοποίηση

Συσκευαστής ή/και αποστολέας: Όνομα και διεύθυνση ή χαρακτηριστικό σήμα που έχει δοθεί ή αναγνωρισθεί από επίσημη υπηρεσία. Ωστόσο, όταν χρησιμοποιείται ένας κωδικός (συμβολική αναγνώριση), η ένδειξη "συσκευαστής ή/και αποστολέας (ή μια ισοδύναμη συντομογραφία)" πρέπει να αναγράφεται πλησίον του κωδικού αυτού (συμβολική αναγνώριση).

Β. Είδος του προϊόντος

- "μαρούλια", "μαρούλια τύπου Batavia", "μαρούλια τύπου Iceberg", "μαρούλια τύπου ρωμάνα", "φυλλώδη μαρούλια", (ή, π.χ. ενδεχομένως, "φύλλα βελανιδιάς", "lollo bionda", "lollo rossa"), "κατσαρά αντίδια", "πλατύφυλλα αντίδια", ή άλλη συνώνυμη ένδειξη, όταν το περιεχόμενο δεν είναι εμφανές εξωτερικά,

- "μαρούλια με παχιά φύλλα" κατά περίπτωση, ή άλλη συνώνυμη ένδειξη,

- κατά περίπτωση, την ένδειξη "υπό κάλυψη", ή άλλη κατάλληλη ένδειξη,

- όνομα της ποικιλίας (προαιρετικό),

- σε περίπτωση αναμείξεως διαφορετικών τύπων προϊόντων:

- την ένδειξη "μείγμα από σαλάτες", "ανάμεικτη σαλάτα", ή

- την ένδειξη του τύπου καθενός από τα εν λόγω προϊόντα και όταν αυτό δεν είναι ορατό εξωτερικά, ο αριθμός των τεμαχίων κάθε τύπου.

Γ. Καταγωγή του προϊόντος

- Χώρα καταγωγής και ενδεχομένως ζώνη παραγωγής ή εθνική, περιφερειακή ή τοπική ονομασία.

Δ. Εμπορικά χαρακτηριστικά

- κατηγορία,

- μέγεθος που εκφράζεται με το ελάχιστο βάρος ανά προϊόν ή με τον αριθμό προϊόντων,

- καθαρό βάρος (προαιρετικό).

Ε. Επίσημο σήμα ελέγχου (προαιρετικό)

--------------------------------------------------